DA Den Europæiske Unions Tidende CE 33/39

(2004/C 33 E/037)

SKRIFTLIG FORESPØRGSEL E-0391/03

af Alexandros Alavanos (GUE/NGL) til Kommissionen

(13. februar 2003)

Om: Miljømærke

Indførelsen af miljømærket ved forordning (EØF) 880/92 (1). som for nylig blev ændret ved forordning (EF) 1980/2000 (2), har til formål gennem det pågældende mærke at gøre det lettere for forbrugerne at vælge de miljøvenlige produkter, der officielt er anerkendt af EU, samt tilskynde virksomhederne til at udvikle produkter med de nødvendige specifikationer. I dag er der opstillet kriterier for 19 produktkategorier, mens det langsigtede mål er 35.

1. I hvor stor udstrækning er miljømærket blevet accepteret i EU?

2. Hvilke produkter og hvor mange og hvilke virksomheder har fået tildelt miljømærke i Grækenland?

3. Hvilke foranstaltninger skal der træffes for at få flere virksomheder til at interessere sig for at få tildelt miljømærke uden at slække på kvalitets- og miljøbeskyttelseskriterierne?

Svar afgivet på Kommissionens vegne af Margot Wallström

(16. juni 2003)

EU's miljømærke er et værktøj, som kan hjælpe forbrugerne, både offentlige og private, til at finde frem til miljøvenlige varer og tjenesteydelser på markedet. Hovedformålet er at fremme firmaernes markedsføring af mere »grønne« produkter, som opfylder høje miljømæssige og ydelsesmæssige krav.

a) I dag ser statistikkerne for EU's miljømærke ud som følger: — 20 produktgrupper med etablerede kriterier; — 134 firmaer har fået tildelt miljømærke; — 81 mio. miljømærkede varer (3); — 179 mio.EUR omsætning (ab fabrik) (3); — 314 mio.EUR omsætning (detailsalg) (3);

b) Statistikken for Grækenlands vedkommende ser ud som følger: — ni firmaer har fået tildelt miljømærke: — madrasser: — Ideal Strom Krdakos Bros S.A.; — Vas. Chantiridis S.A; — Athenian Bed Mattresses Manufacturing Unit S.A. — indendørs malinger og lakker: — Berling S.A.; — »ER-LAC« G.D. Koutlis S.A.; — International Ilios Cotachem S.A.; — Viochrom Ltd. — opvaskemaskiner: — Morris S.A. — tekstilprodukter: — Gallop S.A. — 2,1 mio. miljømærkede varer (3) — 17,8 mio.EUR omsætning (ab fabrik) (3) — 26,8 mio. EUR omsætning (detailsalg) (3)

Som svar på spørgsmålet om, hvordan man skal anspore virksomhederne til at opnå EU's miljømærke, er det vigtigt at bemærke, at EU's miljømærke nu indgår i en bredere tilgang til »integreret produktpolitik« (IPP) under Fællesskabets sjette miljøhandlingsprogram. Derfor vil EU's miljømærke utvivlsomt få yderligere vækst, når der i fremtiden udvikles en miljøpolitik, der tilgodeser bæredygtigt forbrug og bæredygtig produktion.

For EU's miljømærke er der også vedtaget en arbejdsplan for tidsrummet 2002-2004, hvori man søger at gøre ordningen betydeligt mere synlig. Her arbejder Kommissionen sammen med medlemsstaterne i »European Union Eco-labelling Board (EUEB)« aktivt på at finde effektive virkemidler, som kan øge EU's miljømærkes indtrængen på markedet, f.eks. specifikke markedsføringsinitiativer og tættere samarbejde og koordinering mellem EU's miljømærke og medlemsstaternes nationale mærkningsordninger.

(1) EFT L 99 af 11.4.1992, s. 1.

(2) EFT L 237 af 21.9.2000, s. 1.

(3) Skønnede data for 2002 baseret på en 50 % højere omsætning end i 2001.